Document ID: 32008R0228

KOMISJONI MÄÄRUS (EÜ) nr 228/2008,
13. märts 2008,
millega muudetakse määrust (EÜ) nr 595/2004 seoses piima tarnete ja otseturustamise kontrollide intensiivsusega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1788/2003, millega kehtestatakse tasu piima- ja piimatootesektoris, (1) eriti selle artiklit 24,
ning arvestades järgmist:
(1)
Komisjoni määruse (EÜ) nr 595/2004 (milles sätestatakse piima- ja piimatootesektoris makse kehtestamist käsitleva nõukogu määruse (EÜ) nr 1788/2003 rakenduseeskirjad) (2) artikli 22 lõikes 1 on sätestatud piima tarnete ja otseturustamise suhtes tehtavate kontrollide intensiivsus. Kõnealused kontrollimised lisatakse üldisesse kontrollkavasse, mis on koostatud riskianalüüsi alusel.
(2)
Bulgaaria ja Rumeenia kohaldavad kõnealust maksesüsteemi kvoodiaastal 2007/2008 esimest korda. Uue süsteemi hõlbustamiseks peaks kõnealustel liikmesriikidel olema lubatud ühe aasta pikkuse üleminekuperioodi jooksul tarnete kontrollide intensiivsust vähendada.
(3)
Kogemused näitavad, et liikmesriikides ühte või kahte lehma pidavate ja eelkõige otseturustusega tegelevate põllumajandustootjate arv on endiselt suur. Kontrollimise sama intensiivsuse säilitamine tähendaks kõnealuste tootjate jaoks ülemäärast halduskoormust ning seda, et kontrollimine ei saaks keskenduda suurema riskiga tegevustele. Seepärast oleks asjakohane vähendada kontrollide intensiivust selliste väikeste otseturustajate puhul, kelle toodang on väiksem kui 5 000 kg piimaekvivalenti.
(4)
Et võimaldada liikmesriikidel kasu saada olukorrast, mis tuleneb kontrollide kohandatud intensiivsusest ning võttes arvesse, et vastavalt määruse (EÜ) nr 595/2004 artikli 19 lõikele 2 viiakse osa kontrolle läbi asjaomase kvoodiaasta jooksul ja osa pärast kvoodiaasta lõppemist, on asjakohane kohaldada kontrollide kohandatud intensiivsust kvoodiaasta 2007/2008 suhtes, st ajavahemikul 1. aprillist 2007 kuni 30. märtsini 2008.
(5)
Seepärast tuleks määrust (EÜ) nr 595/2004 vastavalt muuta.
(6)
Käesoleva määrusega ette nähtud meetmed on kooskõlas piima- ja piimatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 595/2004 artiklit 22 muudetakse järgmiselt.
1)
Lõike 1 punkt a asendatakse järgmisega:
„a)
2 % tootjatest kvoodiaastal 2007/2008 ning järgmistel kvoodiaastatel, v.a Bulgaaria ja Rumeenia puhul, kus kvoodiaasta 2007/2008 suhtes kontrollitakse vähemalt 1 % tootjatest;”.
2)
Lõige 2 asendatakse järgmisega:
„2. Artikli 21 lõikes 2 osutatud kontrollid peavad hõlmama vähemalt:
a)
5 % tootjatest või
b)
järgmist kahte rühma:
i)
1 % sellistest tootjatest, kelle otseturustuse individuaalne piimakvoot on väiksem kui 5 000 kg ning kelle puhul asjaomasel kvoodiaastal deklareeritud otseturustus on väiksem kui 5 000 kg piima või piimaekvivalenti;
ii)
5 % tootjatest, kes ei vasta punktis i sätestatud tingimustele.”.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Seda kohaldatakse alates 1. aprillist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. märts 2008

Labels: 17
6
15